મોરબીમાં સામાકાંઠે શોભેશ્વર રોડ પર યોગીનગર સોસાયટીમાં અંદાજે પચીસેક વર્ષના એક યુવાનની લોહીથી ખરડાયેલી લાશ મળી આવી હતી. યોગીનગર સોસાયટીમાં સવારે ગુલાભાઇની ઓરડીથી થોડે દૂર અંદાજે પચીસેક વર્ષના એક યુવાનની લાશ પડી હોવાની જાણ થતાં પોલીસ વડા જયપાલસિંહ રાઠોડ, ડીવાયએસપી ચૌધરી, પીઆઇ ઝાલા સહિતનો કાફલો બનાવ સ્થળે પહોંચી ગયો હતો. પોલીસે લાશનો કબજો લઇને તપાસ કરતા યુવાનના પેટ અને વાંસા સહિતના શરીર પર તિક્ષ્ણ હથિયારના સાતેક ઘા મારીને હત્યા કરાયાનું ખુલ્યું હતું તેમજ તેના હાથ પર મહેશ અને એમ ત્રોફાવેલ હોવાથી હિન્દુ યુવાન હોવાનું અનુમાન કરવામાં આવ્યું હતું.આ ઉપરાંત ગુલાભાઇના હવાલાવાળી ઓરડીમાં લોહીના નિશાન મળી આવ્યા હતાં. તેના પરથી ઓરડીમાં હત્યા કરીને લાશને 100 ફૂટ દૂર ફેંકી દેવામાં આવ્યાનું અનુમાન કરવામાં આવ્યું હતું. હાલમાં મૃતક યુવાનની ઓળખ મેળવવા પ્રયાસ ચાલી રહ્યા છે. ઓળખ મળ્યા બાદ હત્યા પાછળનો હેતુ અને હત્યારાની જાણકારી મળશે તેમ જણાવાય છે. આ બનાવ અંગે યોગીનગરમાં રહેતાં ત્રાજપરના પૂર્વ સરપંચ અશોકભાઇ વરાણિયાની ફરિયાદ પરથી અજાણ્યા શખસો સામે અજાણ્યા યુવાનની હત્યાનો ગુનો નોંધવામાં આવ્યો છે.